អំពើ​ហិង្សា​ប្រឆាំង​ទស្សនាវដ្តី Chalie Hebdo នៅតែ​បន្ត​នៅ​ប្រទេស​នីហ្សេ
ការ​ប៉ះទង្គិច​គ្នា​នេះ​កើត​ទ្បើង​មួយ​ថ្ងៃ​ក្រោយ​ពី​កុប្បកម្ម​ប្រឆាំង​នឹង​ទស្សនាវដ្តី Charlie Hebdo នៅ​ក្នុង​ប្រទេស​នីហ្សេ​បាន​បណ្តាលឱ្យ​មនុស្សរហូត​ដល់​ប្រាំនាក់​ស្លាប់។​
កាលពីថ្ងៃសៅរ៍ ក្រុមបាតុករខឹងសំបារនៅក្នុងរដ្ឋធានី នីយ៉ាម៉េ (Niamey) នៃប្រទេសនីហ្សេ (Niger) បានដុតព្រះវិហារគ្រឹស្តសាសនានៅក្នុងថ្ងៃទីពីរនៃការតវ៉ាប្រកបដោយអំពើហិង្សាប្រឆាំងនឹងរូបគំនូរត្លុកកំប្លែងបង្ហាញរូបព្យាការី Muhammad នៃទស្សនាវដ្តី Charlie Hebdo។ រួបថតដោយអ្នកយកព័ត៌មានម្នាក់ឱ្យវីអូអេក៏បានបង្ហាញថាទ្បានប៉ូលីសមួយគ្រឿងមានភ្លើងឆេះសន្ធោសន្ធៅ។ ក្រុមប៉ូលីសបានបាញ់គ្រាប់បែកផ្សែងដាក់ក្រុមបាតុករដែលបានគប់ដុំថ្ម។ ការប៉ះទង្គិចគ្នានេះកើតទ្បើងមួយថ្ងៃក្រោយពីកុប្បកម្មប្រឆាំងនឹងទស្សនាវដ្តី Charlie Hebdo នៅក្នុងប្រទេសនីហ្សេបានបណ្តាលឱ្យមនុស្សរហូតដល់ប្រាំនាក់ស្លាប់។ ស្ថានទូតបារាំងនៅក្នុងក្រុងនីយ៉ាម៉េបានចេញផ្សាយសេចក្តីថ្លែងការណ៍មួយនៅលើគេហទំព័រខ្លួនកាលពីថ្ងៃសៅរ៍ដោយបានព្រមានដល់ពលរដ្ឋបារាំងកុំឱ្យចេញតាមផ្លូវ។ បាតុកម្មដ៏ប្រល័យកាលពីថ្ងៃសុក្រនៅក្នុងក្រុង Zinder នាប៉ែកខាងត្បូងនៃអតីតដែនដីអាណានិគមបារាំងនេះមានរួមបញ្ចូលការវាយប្រហារមួយលើមជ្ឈមណ្ឌលវប្បធ៌មបារាំងមួយ បន្ថែមពីលើការវាយប្រហារលើព្រះវិះហារគ្រឹស្តសាសនាមួយចំនួនផងដែរ។ ទស្សនាវដ្តី Charlie Hebdo មួយច្បាប់ចេញផ្សាយកាលពីពេលថ្មីៗនេះមានក្របខាងក្រៅបង្ហាញរូបព្យាការី Muhammad យំហើយកាន់សញ្ញាមួយមានសរសេរអក្សរថា «ខ្ញុំជា Charlie» នៅក្រោមចំណងជើងថា «អ្វីទាំងអស់បានត្រូវលើកលែងទោស»។ ទស្សនាវដ្តីនេះជាច្បាប់ចេញផ្សាយលើកដំបូងចាប់តាំងពីពេលដែលក្រុមជនប្រដាប់អាវុធបានធ្វើការវាយប្រហារនៅក្នុងការិយាល័យនៃទស្សនាវដ្តីនេះនៅក្នុងក្រុងប៉ារីសកាលពីសប្តាហ៍មុននាំឱ្យមនុស្ស១២នាក់បាត់បង់ជីវិត។ គេបាននិយាយថាការសម្លាប់ជនទាំងនេះជាការសងសឹកដល់ទស្សនាវដ្តីនេះដែលកាលពីពេលមុនៗបានផ្សាយរូបគំនូរត្លុកកំប្លែងរបស់ព្យាការី Muhammad។ ក្រុមអ្នកគោរពសាសនាអ៊ីស្លាមច្រើននាក់ចាត់ទុករូបត្លុកកំប្លែងរបស់ Muhammad នៅក្នុងទស្សនាវដ្តីនេះថាជាការប្រមាថមើលងាយដល់សាសនាអ៊ីស្លាម៕